
Fylkesmannen i Finnmark

Statens Hus

9815 Vadsø


05/6813  ART-VI-ELU
05.08.05

Iverksetting av tiltak i forhold til bjørn i Finnmark, felling i henhold til viltlovens § 14a

Fylkesmannen i Finnmark henvendte seg om kvelden 3. august 2005 telefonisk til direktoratet i forbindelse med bjørn i boligfelt i Pasvik i Sør-Varanger kommune. 

Bakgrunn

To bjørner har i juni og juli oppholdt seg i området rundt Svanvik. Det antas at dette er to ungdyr som sommeren 2004 ble observert sammen med binna på russisk side av grensen.  Særegen pelsfarge bidrar til at dyrene er lett kjennelige. Bjørnene er observert både enkeltvis og sammen. I hovedsak har dyrene trukket seg unna når mennesker har kommet for nær.  Natt til 3. august kom begge individer inn i et boligfelt på Svanvik, og oppsøkte offentlige og private søppelcontainere. Flere ganger i løpet av dagen den 3. august oppsøkte dyrene søppelcontainere i boligfeltet og ble stadig mer nærgående og viste liten skyhet for mennesker.  

I løpet av kvelden ble skremmeforsøk i regi av fylkesmannen og beredskapsgruppa utført særlig rettet mot det ene individet som hadde vært mest aktivt.  Forsøkene hadde liten effekt og fylkesmannen tok deretter kontakt med direktoratet med forespørsel om felling.

Direktoratets vurdering

Det rettslige grunnlaget for avgjørelsen er Lov av 29. mai 1981 om viltet (viltloven) § 14 a hvor det fremgår av første ledd: 

”Direktoratet eller den det bemyndiger kan, uten hensyn til de regler som ellers gjelder, av eget tiltak iverksette felling av vilt, når dette anses nødvendig for å ivareta offentlige interesser av betydning, herunder å forhindre skade på person, vesentlig skade på eiendom som ikke omfattes av § 12 og § 13, eller skade på naturlig fauna, flora eller økosystemer.”

Det er et vilkår i bestemmelsen at en eventuell felling anses nødvendig for å ivareta offentlige interesser av betydning. Dette blir en skjønnsmessig vurdering hvor det som skal vurderes blant annet er om det finnes andre tilfredsstillende muligheter for å forhindre skade. En mulighet er å forsøke å skremme bjørnen bort fra området. Det må også vurderes hvilken interesse det er som trues. I dette tilfellet fremholdes det fra søker at det vil være uholdbart for gårdbrukerne å ha en slik situasjon over lengre tid.

I tillegg er det et kriterium at felling må skje for å ivareta offentlige interesser av betydning, herunder å forhindre skade på person. I forhold til denne type vurdering viser direktoratet til at sikkerhetsmessige vurderinger i stor grad må bygge på en faglig skjønnsutøvelse, der eksempelvis individets skyhet, manglende frykt for mennesker, reaksjoner på stimuli som lukt, lyd, lys etc må hensynstas. 

Direktoratet ble orientert over telefon om de observasjoner som var gjort og hvilke tiltak som var iverksatt.

Etter en samlet vurdering har direktoratet kommet fram til at fortsatt observasjon og skremmeforsøk trolig ikke ville være tilstrekkelige tiltak i området. Direktoratet vurderte situasjonen som alvorlig, og fant at de forhold som ble beskrevet ga grunnlag for å fatte et fellingsvedtak med hjemmel i viltlovens § 14 a. Av tidsmessige hensyn og risikovurderinger ble vedtaket meddelt muntlig til fylkesmannen i Finnmark. På morgenen den 04.08.03 ble det felt en ung hunnbjørn av fylkesmannens personell på stedet.

Fellingen ble umiddelbart varslet til direktoratet, og videre til politiet.

Direktoratets begrunnelse for å fatte et muntlig vedtak i saken, og ikke avvente gjennomføring av eventuelle skremmetiltak, var konkrete risikovurderinger opp mot sikkerhet for mennesker i området. SNO-personell med betydelig erfaring fra andre bjørneområder konkluderte med at denne atferden skilte seg vesentlig fra erfaring fra andre bjørner.

Konklusjon

På bakgrunn av observasjoner og vurderinger beskrevet av Fylkesmannen i Finnmark på telefon om kvelden 3. august, fant direktoratet det nødvendig å tillate felling av en bjørn for å ivareta offentlige interesser av betydning, herunder å forhindre fare for skade på person. Tillatelsen ble gitt muntlig til fylkesmannen kl 23.55 den 3. august av hensyn til sakens akutte karakter. Tillatelse til å felle bjørnen ble gitt med hjemmel i viltloven § 14 a. Med bakgrunn i den muntlige tillatelsen ble det felt en ung hunnbjørn ca kl 0210 den 4. august 2005. Rapport om hendelsesforløpet vil bli utarbeidet og gjort tilgjengelig på direktoratets nettsider www.dirnat.no i løpet av uke 32.

I samsvar med forskrift 18. mars 2005 om forvaltning av rovvilt, § 13, 4. ledd belastes fellingen de tildelte betingede fellingstillatelser for bjørn, jf vårt brev av 10. juni 2005. Resterende betinget fellingskvote for region 8 er dermed på en – 1 – bjørn.

Vedtaket om felling av en bjørn med hjemmel i viltlovens § 14 a kan påklages til miljøverndepartementet, jf forvaltningslovens kap VI.

Med hilsen

Terje Bø

Seksjonssjef


Erik Lund

